
בעת פינוי בחירום של אנשים עם מוגבלות 

תקנה 12 לתקנות שוויון זכויות לאנשים עם מוגבלות (התאמות נגישות לשירות) התשע"ג- 2013 (להלן- "התקנות") קובעת כי חייב בביצוע התאמות נגישות לשירות יתאים את הנהלים הקיימים אצלו, כדי להבטיח פינוי וחילוץ אדם עם מוגבלות במהירות, בנוחות ובבטיחות. תקנת משנה (ב) מסדירה, בכפוף לתקנה 107 לתקנות, את סמכות הנציב  לפרסם, בנוסף להוראות הקיימות לפי כל דין, הנחיות באשר לאמצעים הטכניים שניתן לעשות בהם שימוש בעת פינוי בחירום של אנשים עם מוגבלות. 
הנחיה זו נועדה לפרט את האמצעים האמורים ולקבוע את דרכי השימוש בהם, באופן שיקל על פינוי וחילוץ אדם עם מוגבלות במהירות, בנוחות ובבטיחות. 
אמצעי פינוי וחילוץ:
1. אלונקה מתקפלת-  אלונקה מבד בעלת רתמות, אשר ניתנת לנשיאה בשעת חילוץ על ידי אדם אחד או יותר.
1. כיסא חילוץ- כיסא הנועד לשימוש כאמצעי חילוץ על ידי מלווה בשעת חירום, העשוי ממוטות מתכת או פלסטיק, מושב מבד, בעל גלגלים ורצועות בד לעיגון האדם, אשר ניתן להשתמש בו במדרגות, מעברים צרים ושטחי חוץ. 
1. כיסא מטפס מדרגות- כיסא בעל מנגנון המיועד להוריד ולהעלות אדם עם מוגבלות בין אם ידנית או באופן ממונע, עצמאית או על ידי מלווה, אשר יכול לסייע בניוד אנשים עם מוגבלות או פצועים במצבי חירום.
1. מושב מחליק-  מושב נייד המיועד לשימוש כאמצעי חילוץ על ידי מלווה בשעת חירום, אשר כולל חגורות בטיחות וידיות מובנות לנשיאת המושב בעת הצורך, ומאפשר מעבר במדרגות, סיבובים, מעברים צרים ושטחי חוץ.
1. כל אמצעי סביר אחר המאפשר פינוי וחילוץ אדם עם מוגבלות במהירות, בנוחות ובבטיחות.

דרכי שימוש והערות:
חייב בביצוע התאמות הפועל לפי הנחיות אלו, יוודא הימצאות וזמינות אמצעי פינוי וחילוץ אלה, כולם או חלקם במקום בו ניתן השירות; זאת, לפי העניין, בהתחשב בתנאי המקום ומאפייני הציבור מקבל השירות.
במידה  וישנם הפרשי גובה בעת הפינוי והחילוץ, ניתן לפנות אדם עם מוגבלות בניידות (כולל במקרה פציעה) בעזרת האמצעים המפורטים מעלה. 
במידה והמצב אינו שולל שימוש במעלית, ניתן שהאדם עם מוגבלות יעשה בה שימוש באופן עצמאי כגון במצב בו? נשמעת אזעקה המתריעה שיש להתפנות למרחב מוגן תוך זמן מוגבל של מספר' דקות, ושניתן במהלך זמן זה להשתמש במעלית. 
אם במהלך הפינוי או החילוץ נלקח מהאדם עם מוגבלות אביזר העזר האישי, או נגרם לאביזר נזק כלשהוא, ידאג החייב בפינוי או חילוץ לספק לאדם עם מוגבלות, ככל הניתן, אביזר עזר חלופי.
